Хьэрхуэрэгъухэр йокIуэтэкI
«Спартак-Налшык» (Налшык) – «Волгарь» (Астрахань) — 3:1 (0:0). Налшык. «Спартак» стадион. Мэлыжьыхьым и 9-м. ЦIыху 1500-рэ еплъащ.
Судьяхэр: Левников, Кудрявцев, Абусуев (псори Санкт-Петербург щыщщ).
«Спартак-Налшык»: Коченков, Засеев, Джудович, Тимошин, Багаев, Сирадзе (Гъуэщокъуэ, 59), Зинович (Коронов, 35), Концедалов, Руа Карлос (Чеботару, 77), Аверьянов, Медведев (Болэ, 90).
«Волгарь»: Намашкэ, Жиров, Васиев, Локтионов, Зуйков, Терехов (Романенкэ, 57), Мэшыкъуэ (Чочиев, 72), Гриднев, Антипенкэ (Алхазов, 62), Лукьяновс, Дегтярев (Сафронов, 85).
Топхэр дагъэкIащ: Гъуэщокъуэм, 69 (1:0). Медведевым, 73 (2:0). Лукьяновс, 81 (2:1). Аверьяновым, 87 (3:1).
Дагъуэ хуащIащ Антипенкэ, Засеевым, Концедаловым, Лукьяновс.
Гъуэщокъуэ Арсен (№9) топ дигъэкIащ.
Урысей Федерацэм футболымкIэ и япэ дивизионым щекIуэкI зэхьэзэхуэм и тIощIрэ ебланэ джэгугъуэм «Спартак-Налшыкыр» утыку къыщихьар адрей командэхэм я зэIущIэр иуха иужькIэщ. Абыхэм налшыкдэсхэр хуабжьу арэзы къэзыщI бжыгъэхэр къарикIуат. Къапщтэмэ, я хьэрхуэрэгъу нэхъыщхьэхэу Калининград и «Балтика»-р, Хабаровск и «СКА-Энер- гия»-р, Волгоград и «Ротор»-р къыхагъэщIат икIи ди щIалэхэм ещанэ увыпIэм дэзыгъэкIуэтей гъуэгур къахузэIуха хъуат. Абы папщIэ «Спартак-Налшыкым» вэсэпшыхь хигъэщIэн хуейт япэ дивизионым къыхэнэн папщIэ и къару псори езыхьэлIэ Астрахань и «Волгарь»-р.
ХьэщIэхэм турнир таблицэм и иужь дыдэ увыпIэр нобэкIэ щаIыгъ пэтми, гуп зэкъуэту зыкъагъэлъэгъуащ. Джэгум и япэ сыхьэтым ахэр зыкIи ди щIалэхэм къапикIуэтакъым, уеблэмэ мызэ-мытIэу хэгъэрейхэр щытыкIэ гугъум ирагъэуващ. Астрахандэсхэм къахэжаныкIырт абыхэм яхэт ди лъахэгъу, «Спартак-Налшыкым» и щIыхьыр нэхъапэм илъэс зыбжанэкIэ зыхъума Мэшыкъуэ Аслъэн.
Мы гъэм етIуанэу ди щIалэхэр Налшык щоджэгури, абы ирихьэлIэу дунейм и щытыкIэр хуабжьу къызэIохьэ. Тхьэмахуищ и пэкIэ, гъатхэпэм и 18-м, Хабаровск и «СКА-Энергия»-р къыщрагъэблэгъам, зыкъом щIауэ дымылъэгъуа уэсыр къытрилъхьащ. Мис аргуэруи зэIущIэм и япэ дакъикъэхэм щегъэжьауэ ар иухыхукIэ уэлбанэ иныр увыIакъым. Абы и зэранкIэ, дауи, стадионым къекIуэлIар цIыху мащIэщ.
Апхуэдэу щыт пэтми, лъэныкъуитIри текIуэныгъэм хущIэкъуащ. Премьер-лигэм щIэбэнынухэм яхыхьэну Iэмал гъуэзэджэ къызэрыхукъуэкIар «Спартак-Налшыкым» къигъэсэбэпыну щIэхъуэпсырт. «Волгарь»-ми и къару псори ирихьэлIэрт етIуанэ дивизионым хуэзышэ иужь увыпIэр ибгынэну. Абы зэIущIэр хуабжьу удэзыхьэх ищIащ.
Уэлбанэ зэкIэлъхьэужьым хьэлъэ ищIа джэгупIэ губгъуэм нэхъ щIэхыу хьэщIэхэр есащ. Абыхэм топыр псынщIэу зэIэпахырт икIи щIэх-щIэхыурэ ди гъуащхьэхъумэхэр къызэранэкIырт. А дакъикъэхэм мызэ-мытIэу «Спартак-Налшыкыр» къригъэлын хуей хъуащ абы и гъуащхьэтет Коченковым. Ди щIалэхэм къыхэжаныкIыну Iэмал щагъуэтар сыхьэт ныкъуэ дэкIа нэужьщ. АрщхьэкIэ ари къахуэгъэсэбэпакъым.
Загъэпсэхуу къихьэжа иужькIи «Волгарь»-р нэхъ жыджэращ. УщIэгузэвэн щыIэт «Спартак-Налшыкыр» абы пэмылъэщыну.
Iуэхум хэпщIыкIыу зихъуэжащ зыкъом щIауэ мыджэгуа Гъуэщокъуэ Арсен къахыхьа и ужь. А гъуащхьауэ ныбжьыщIэм хуабжьу жыджэру иригъэжьащ икIи лъэныкъуитIми иджыри къэс яхузэфIэмыкIар мыгувэу къехъулIащ. Къызэрихьэрэ дакъикъипщI фIэкIа дэмыкIауэ, ар лъэщу зэуа топым хьэщIэхэм я гъуащхьэтет Намашкэ Станислав (ари ди командэм нэхъапэм щыджэгуащ) къыхуегъэгъэзакъым.
Бжыгъэр къызэрызэIуахам налшыкдэсхэр нэхъри тригъэгушхуащ. Дакъикъэ зыщыплI трагъэкIуэдауэ аращ абыхэм Iуэхур 2:0-м нагъэсыным. Джэгугъуэ еплIанэ хъуауэ зэкIэлъхьэужьу къыхэжаныкI Медведев Алексей аргуэру дигъэгуфIащ.
ТопитIкIэ япэ зэрищам текIуэныгъэр я Iэрылъхьэу ди щIалэхэм къащигъэхъуащ. Апхуэдэу убэлэрыгъ зэрымыхъунум и дерс гъуэзэджэ «Волгарь»-м къаритащ. ЗэIущIэм и 81-нэ дакъикъэм Лукьяновс Иванс жыжьэу щыту лъэщу къызэуа топым Коченковыр хуэмыхьэзыру къыщIэкIащ — ар гъуэм и плIанэпэ дыдэм дэкIащ.
Джэгур иухыным иджыри зэман хъарзынэ иIэт. Налшыкдэсхэм къагурыIуэрт текIуэныгъэр яIэщIэкIынкIэ зэрыхъунур. Абыхэм я къару псори ирахьэлIэри, зы очко нэхъ мыхъуми Налшык изышыну къэбырсея хьэщIэхэр ирагъэкIуэтащ. Ар ехъулIэныгъэншэ хъуакъым икIи 87-нэ дакъикъэм Аверьяновым дигъэкIа топым «Спартак-Налшыкым» и текIуэныгъэр щIигъэбыдащ – 3:1. Абы и фIыгъэкIэ, ди щIалэхэр ещанэ увыпIэм къыщыхутащ икIи премьер-лигэм щIэбэнын папщIэ Iэмал хъарзынэ къахукъуэкIащ. АдэкIэ псори зэлъытыжар езыхэращ.
Хуабжьу яфIэхьэлэмэту икIи дэрэжэгъуэ къариту зэIущIэм кIэлъыплъащ Сирием къиIэпхъукIыжа ди къуэшхэр. Ахэр «Спартак-Налшык» профессионал футбол клубым къригъэблэгъат.
Иджы щыгъуазэ фыхуэтщIынщ адрей командэхэм иужьу ирагъэкIуэкIа зэIущIэхэм къарикIуа бжыгъэхэм: «Урал» (Свердлов область) — «Сибирь» (Новосибирск) — 5:2, «Енисей» (Красноярск) — «Томь» (Томск) — 1:1, «Металлург-Кузбасс» (Новокузнецк) – «Ротор» (Волгоград) – 2:1, «СКА-Энергия» (Хабаровск) – «Салют» (Белгород) – 0:3, «Нефтехимик» (Нижнекамск) – «Балтика» (Калининград) – 1:0, «Шинник» (Ярославль) – «Химки» (Мэзкуу область) – 0:1, «Петротрест» (Санкт-Петербург) – «Торпедо» (Мэзкуу) –1:0.
КъыкIэлъыкIуэ джэгугъуэр «Спартак-Налшыкым» Белгород къалэм щригъэкIуэкIынущ. Мэлыжьыхьым и 16-м ар абы щыIущIэнущ щIыпIэ «Салют»-м.
Жыласэ Заурбэч.
ЗэIущIэ нэужьым
Газзаев Юрий, «Волгарь»-м и тренер нэхъыщхьэ:
«Спартак-Налшыкыр» гуп зэкъуэтщ
— Джэгум и япэ Iыхьэм арэзы сыкъищIащ. ФIыуэ зытхъумэжащ, Iэмал щыдиIэми дебгъэрыкIуащ. Ди гъуэм топ къыдагъэкIыну налшыкдэсхэм зы Iэмали еттакъым, уеблэмэ япэ дищыфыну щытащ. ЕтIуанэ Iыхьэм детIысэхащ икIи псынщIэу топ къызэрытхудагъэкIамрэ абы и ужькIэ кIэщIу етIуанэри къызэрыкIэлъыкIуамрэ ди лъэр щIигъэхуащ.
«Спартак-Налшыкыр» гуп зэкъуэтщ икIи премьер-лигэм зэрыхэтам ипсыхьащ. Аращ ар иджыри хуэфащэу пашэхэм щIахэтыр.
Фи лъахэгъу Мэшыкъуэ Аслъэн хъарзынэу джэгуащ. Нобэрей зэIущIэм и футболист нэхъыфIхэм ящыщ зыуэ ар къызолъытэ.
Шыпш Тимур, «Спартак-Налшыкым» и тренер нэхъыщхьэ:
Къалэн пыухыкIахэр догъэзащIэ
— ЗэIущIэр щIагъуэу щIэддзакъым. ИбгъухэмкIи икуми ебгъэрыкIуэныгъэ щыIакъым. ЕтIуанэ Iыхьэм едгъэкIуэкIа зэхъуэкIыныгъэхэм текIуэныгъэр къытхуахьащ. Джэгум хъарзынэу занщIэу хэзэгъащ Гъуэщокъуэ Арсен, ар игъэлъэщащ Коронов Игорь.
ТекIуэныгъэм хуабжьу дыщогуфIыкI. Джэгур хьэлъащ, ар губгъуэм и щытыкIэм нэхъ гугъуж ищIащ. «Волгарь»-р къыдэкIуэтеижыну хущIокъу, дэри къалэн пыухыкIахэр догъэзащIэ.
Хьэтау Ислъам.
